Þetta er það sem gerist þegar markaðsmenn taka lítt þekktar bíómyndir og reyna að draga úr þeim sölupunktinn á heimsvísu . Hvort sem það stangast á við sjálft innihaldið eða ekki er að sjálfsögðu aukaatriði … Glæpamyndin Svartur á leik gerði allt vitlaust á sínum tíma þegar hún leit dagsins ljós og halaði tæplega 60 þúsund gestum í kvikmyndahúsin . Margt þótti bera af í henni á sínum tíma : frammistaða Damons Younger , fáklædd María Birta , sena með kynsvalli og ýmis annar gauragangur . Það sem myndin verður seint nefnd fyrir annars vegar , eru sprengingar , byssubardagar og bílaeltingaleikir . Íslensku kynningarplakötin fyrir myndina hafa greinilega ekki þótt nógu safarík til að trekkja að erlendis , þar sem ýmsar ólíkar týpur af plakötum hafa fundist víða . Á einu þeirra sést óprúttinn nagli með útréttar byssur sem kom ekki einu sinni fyrir í kvikmyndinni . Sum staðar ber hún heitið Black‘s Game og annars staðar ( t.d. í Japan ) Outlaw . Eitthvað er nú þó verið að villa fyrir áhorfendumum innihaldið . Er þetta allt í einu orðin hasarmynd ? Varla er það mikið leyndarmál að hinn stórvinsæli sakamálatryllir Baltasars Kormáks , Mýrin , beri heitið Jar City á erlendri grundu . Aftur á móti kemur það á óvart hvernig breska hulstrinu er háttað . Sést þarna grimmilegur Ingvar Sigurðsson með afskorna hönd í krukku í forgrunninum . Björn Hlynur og Ágústa Eva eru hvergi finnanleg . Ætli það sé verið að gefa í skyn að Ingvar sé kannski morðinginn ? Hrollvekja Reynis Lyngdal , Frost , frá árinu 2012 hlaut misgóðar viðtökur í besta falli og dræma aðsókn í bíó . Þegar leið að því að dreifa myndinni á heimsvísu hafa markaðsdeildir eitthvað tekið sig saman og reynt að pakka svellkalda floppinu í óhugnanlegri umbúðir . Verst er að kápan vekur upp fleiri loforð heldur en afraksturinn stendur undir . Ekki eru til margar íslenskar kvikmyndir sem bera eingöngu erlenda titla , en ein sú mynd , Reykjavík Whale Watching Massacre , hlaut kaldhæðnislega nýjan titil þegar kom að því að gefa gripinn út á DVD í Evrópu . Fékk hún þá allt í einu heitið Harpoon , sem vekur upp álíka stórt spurningarmerki og ákvörðunin að skella nafni Gunnars Hansen á kápuna . Helgi Björns á nú annað skilið , Gunnar átti ekki nema nokkurra mínútna skjátíma í þessu hroðaverki . Fyrir nokkrum árum síðan hlaut spennumyndin Reykjavík-Rotterdam andlitslyftingu í Hollywood undir nafninu Contraband . Þá ákvað Baltasar Kormákur að endurgera mynd Óskars Jónassonar og kynna fyrir heiminum sömu sögu með þekktari andlitum og á stærri striga . Frummyndin hefur þó ekki náð að festa sér í sessi almennilega , þó plakötin hafi reynt sitt albesta til að sýna fram á það að fólki væri hótað lífláti með byssum í myndinni . Hver má eiga það vil sjálfan sig hvort nafnið er svalara : „ Reykjavík-Rotterdam “ eða „ Illegal Traffic “ .